A KÖZSZOLGÁLATI TÖRVÉNYSZÉK ÍTÉLETE
(harmadik tanács)
2008. december 11.
F‑93/07. sz. ügy
Beatriz Acosta Iborra és társai
kontra
az Európai Közösségek Bizottsága
„Közszolgálat – Tisztviselők – Előléptetés – 2006. évi előléptetési időszak – Harmadik nyelven történő munkavégzésre való képesség”
Tárgy: Az EK 236. cikk és az EA 152. cikk alapján benyújtott kereset, amelyben B. Acosta Iborra és a Bizottság kilenc másik tisztviselője
többek között a 2006. évi előléptetési időszakban való előléptetését mellőző határozat megsemmisítését kéri.
Határozat: A Közszolgálati Törvényszék megsemmisíti a 2006. évi előléptetési időszakban a felperesnek és a Bizottság kilenc másik tisztviselőjének
előléptetését mellőző határozatot. A Közszolgálati Törvényszék a Bizottságot kötelezi a saját költségeinek és a felperesek
költségeinek viselésére. Az Európai Unió Tanácsa, a Bizottság támogatása érdekében beavatkozó fél, maga viseli a saját költségeit.
Összefoglaló
1.      Eljárás – Keresetlevél – Alaki követelmények – A megtámadott jogi aktus benyújtásának hiánya
(A Bíróság alapokmánya, 21. cikk; az Elsőfokú Bíróság eljárási szabályzata, 44. cikk, 3–6. §)
2.      Tisztviselők – Előléptetés – Feltételek – A harmadik nyelven történő munkavégzésre való képesség bizonyítása
(Személyzeti szabályzat, 45. cikk, (2) bekezdés; III. melléklet, 7. cikk, és XIII. melléklet, 11. cikk)
1.      Amennyiben a hivatalvezető az Elsőfokú Bíróság eljárási szabályzata 44. cikke 6. §‑ával ellentétesen a vitatott határozatot
a keresetleveléhez nem mellékelő felperest nem hívta fel arra, hogy pótolja a hiányt, a közösségi bíróság nem zárhatja ki
az ilyen hiánypótlási lehetőséget azzal, hogy az említett eljárási szabályzat 44. cikke 4. §‑ában meghatározott feltételek
nemteljesítése miatt a keresetet elfogadhatatlannak nyilvánítja.
(lásd a 18. pontot)
Hivatkozás:
a Közszolgálati Törvényszék F‑48/06. sz., Avanzata és társai kontra Bizottság ügyben 2008. november 5‑én hozott ítéletének
(az EBHT‑ban még nem tették közzé) 49. és 50. pontja.
2.      A személyzeti szabályzat 45. cikke (2) bekezdésének a személyzeti szabályzat, valamint az egyéb alkalmazottak alkalmazási
feltételeinek módosításáról szóló 723/2004 rendeletből következő szövege, amely szerint a tisztviselőtől a felvétele utáni
első előléptetést megelőzően megkövetelhetik, hogy bizonyítsa, képes a harmadik nyelven történő munkavégzésre, csak az intézmények
közös megegyezésével elfogadott közös végrehajtási rendelkezések hatálybalépésétől alkalmazandó.
Mivel ugyanis a jogalkotó a személyzeti szabályzat XIII. mellékletének 11. cikke szerint minden esetben kizárta a szabályzatnak
a 2006. május 1‑je előtt hatályba lépő előléptetésekre való alkalmazását, a 45. cikk (2) bekezdése nem alkalmazható az említett
közös végrehajtási rendelkezéseknek a jogalkotó által megkövetelt következő feltételek mellett történő hatálybalépése előtt:
a különböző intézményekben való egységes alkalmazás biztosítása, valamint a személyzeti szabályzatban szereplő ezen új kötelezettségnek
ahhoz a lehetőséghez való kapcsolása, hogy a tisztviselők harmadik nyelvre vonatkozó képzésen vegyenek részt. Következésképpen
az intézmény nem alkalmazhatja a személyzeti szabályzat e cikkét a kizárólag saját maga által meghatározott feltételek mellett.
(lásd a 33–36. pontot)